Source: http://projektjeink.birosag.hu/sites/default/files/allomanyok/e-learning/alaptorveny_igazsagugyi_alk/at_alapvetes-nemjog/lecke4_lap1.html
Timestamp: 2019-10-19 17:35:05
Document Index: 12547858

Matched Legal Cases: ['bíróság ', 'bíróság ', 'Bíróság ', 'bíróság ', 'bíróság ', 'bíróság ']

﻿ Alaptörvény - Alapvetés
Az Alaptörvény L) cikke a házasság és a család intézményének védelmét fogalmazza meg.
A házasság és család védelme
A házasság fogalma
A házasság fogalmának elemei:
Az Alaptörvény csak a házassági együttélési formát részesíti alkotmányos védelemben
Az Alaptörvény a család intézményét mint a nemzet fennmaradásának alapját rendeli védeni.
Az Alaptörvény L) cikkének (1) bekezdése szerint Magyarország védi a házasság intézményét mint férfi és nő között, önkéntes elhatározás alapján létrejött életközösséget, valamint a családot mint a nemzet fennmaradásának alapját.
Az Alaptörvény házasság-fogalmát az Alkotmánybíróság dolgozta ki az Alkotmány 15. §-a alapján, amely úgy rendelkezett, hogy „[a] Magyar Köztársaság védi a házasság és a család intézményét”.
Az Alkotmánybíróság 14/1995. (III. 13.) AB határozatában megállapította, hogy „(...) a házasság intézménye kultúránkban és jogunkban is hagyományosan férfi és nő életközössége. Ez az életközösség tipikusan közös gyermekek születését és a családban való felnevelését célozza, amellett, hogy a házastársak kölcsönös gondoskodásban és támogatásban élésének is kerete. A gyermekek nemzésére és szülésére való képesség nem fogalmi eleme és nem feltétele a házasságnak, de a házasság eredeti és tipikus rendeltetéséből folyóan a házastársak különneműsége igen. A házasság intézményét az állam arra tekintettel is részesíti alkotmányos védelemben, hogy elősegítse a házastársak számára a közös gyermekkel is rendelkező család alapítását. Ez a magyarázata annak, hogy az Alkotmány 15. §-a együtt említi a védelem két tárgyát: A Magyar Köztársaság védi a házasság és a család intézményét”.
Az Abh. a fenti értelmezés megerősítéseként utal az Európai Emberi jogi Bíróság Rees-határozatára, [1986 október 17, A(1987)].
A házasság életközösség, amely csak természetes személyek kapcsolata lehet;
A házasság csak férfi és nő kapcsolataként értékelhető;
A házasság csak két személy kapcsolata lehet, tehát a poligámia az alkotmány alapján nem megengedett;
Tipikusan a közös gyermekek születését és a családban való felnevelését célozza.
Az emberi méltósághoz való jogból fakadóan az ember legszemélyesebb joga annak eldöntése, hogy kíván-e házassági kötelékben élni, és ha igen, akkor kivel.
A házasság a korábbi Alkotmány és az Alaptörvény által is védett intézmény, ezért az államnak alkotmányos intézményvédelmi kötelezettsége, hogy ne alkosson olyan szabályozást, amely gyengíti az együttélés ezen formáját. Megfordítva: a jogalkotónak az együttélés más formáival kapcsolatosan alapjogvédelmi, illetve az alapjog-korlátozásból eredő keretekre kell figyelemmel lennie. A házasság intézményének védelme tehát az állam számára az alapjogvédelmen túli feladatokat is keletkeztet.
A házasság intézményének alkotmányos, alaptörvényi védelme miatt alapjogként elismert a házasságkötéshez való jog.
Más együttélési formák is visszavezethetőek az Alaptörvényben védett alapjogra, így az élettársi kapcsolat, illetve a bejegyzett élettársi kapcsolat a természetes személyek emberi méltóság védelméhez való jogból levezett önrendelkezési jogon, a személyiség szabad kibontakoztatásának jogán alapul.
Az azonos nemű párok is igényt tarthatnak a tartós együttélésükben rejlő értékek állami, jogalkotói elismerésére, mert ezen joguk az emberi méltóság védelméhez fűződő önrendelkezési, és a személyiség szabad kibontakoztatásához való jogukon alapul. A bejegyzett élettársi kapcsolat a törvény (de nem az Alkotmány, illetve az Alaptörvény!) által elismert együttélési forma, az erre létrehozott jogintézmény tartalma az alapjogok gyakorlásához mérten (szükségesség/arányosság) tekinthető alkotmányosnak. A bejegyzett élettársi kapcsolat nem a családalapítás, [és így nem a társadalmi reprodukció] lehetőségére tekintettel védi a törvényalkotó.
Az Alkotmánybíróság a 32/2010. (II. 25.) AB határozatában vizsgálta a bejegyzett élettársi kapcsolat módosított szabályozását és alkotmányosnak ítélte azt. A házasság és a bejegyzett élettársi kapcsolat tartalmát tekintve különbözik, ezért a jogalkotó természetüknél fogva nem kezelheti azonos módon a házasság és a bejegyzett élettársi kapcsolatban élőket. A két intézmény a reprodukciós képesség szempontjából különbözik egymástól, amelynek a jogalkotás szintjén megjelenő következménye az, hogy az azonos nemű párok esetében a jogalkotó kizárja a közös gyermekké fogadás, az együttélésen alapuló apasági vélelem és az örökbe fogadás lehetőségét, valamint az emberi reprodukcióra vonatkozó szabályok alkalmazását. Azonos nemű párok esetében eltérőek a névviselés szabályai is.
Az élettársi kapcsolat – a jelenleg hatályos szabályozás értelmében – polgári jogi intézmény. Szemben a házasság és a bejegyzett élettársi kapcsolattal, amelyek jogkérdésnek tekintendők (a jogilag elismert kapcsolatot a felek szabad akaratnyilatkozata hozza létre), az élettársi kapcsolat ténykérdés. A Polgári Törvénykönyv ahhoz a tényhez kapcsol jogokat és kötelezettségeket, hogy a felek közös háztartásban, gazdasági és érzelmi közösségben élnek. E megközelítésen az sem változtat, hogy a felek közjegyző előtt, tehát közjogi tartalmú aktus révén, regisztráltathatják választott együttélési formájukat.
Az Alkotmánybíróság alkotmányos követelményként mondta ki az azonos nemű párok tartós kapcsolatának egyenjogúságát a különnemű párok élettársi kapcsolatával:
További törvény által elismert együttélési formák:
de facto együttélési forma – élettársi kapcsolat (azonos neműek és különneműek számára is elismert)
regisztrált élettársi kapcsolat (azonos neműek és különneműek számára is elismert)
bejegyzett élettársi kapcsolat (csak az azonos neműek számára elismert együttélési forma)
Az Alkotmánybíróság munkálta ki a család fogalmát is az Alkotmány 15. §-a alapján, amely úgy rendelkezett, hogy „[a] Magyar Köztársaság védi a házasság és a család intézményét”.
A korai gyakorlat értelmében családnak a gyermekes házaspár tekintendő;
A későbbiekben az alkotmányos védelmet kiterjesztette a szociológiai családra, az olyan párra, akik közös háztartásukban gyermeket nevelnek;
Az életközösség fennállása esetén a gyermektelen házaspár is családnak minősül;
A családalapítás szabadsága alapjogként ismerendő el;
A házasság nem fogalmi eleme a család fogalmának és alkotmányos védelmének.
Összességében a család Alkotmányban védett fogalma:
legalább két természetes személy szabad elhatározásán alapuló életközösség,
melynek alapja a tényszerű együttélés
együtt élők között függőségi viszony van, amely elsődlegesen érzelmi, másodlagosan azonban gazdasági, bizonyos helyzetekben pedig egyoldalú tartásra irányuló gazdasági közösséget jelent.
A családvédelem alapja – az egyéni alapjogok mellett, illetve azon túl is – az egyén közösségi beágyazottságát hangsúlyozza – e megközelítésnek a jogalkotásban, illetve a jogok és kötelezettségek rögzítésekor is jogkövetkezménnyel kell bírnia, a társadalmi szinten jelentkező kötelezettségek társadalmi szintű elosztásában;
A „nemzet fennmaradásának alapja” fordulat értelme az, hogy az állam a házasság intézménye mellett a család intézményét is a közös gyermekkel is rendelkező családalapítás elősegítése érdekében köteles védeni (reprodukciós funkció);
Az Alaptörvény – jelenleg hatályos szövege - nem köti a család fogalmát a házassághoz; Az Alaptörvény negyedik módosítása azonban rendezi ezt a helyzetet.
Az alaptörvényi védelem kiterjed a gyermeket saját háztatásban nevelő jogi, illetve szociológiai családra is;
Az alaptörvény L) cikk (2) bekezdése önállóan is kifejezi a gyermekvállalás támogatásának állami kötelezettségét, de azt nem köti sem a házasság, sem pedig a családi jogviszony alapját adó, védendő fogalmakhoz.
A családjogi, vérségi kapcsolatokkal kapcsolatosan szükséges megemlíteni a Jánosi-esetet, amely – a családjogi ügyek többségében tipikusnak mondhatóan – alapvetően érinti az Alaptörvény II. cikke szerinti emberi méltóság védelméhez fűződő alapjogot, és annak részeként az önazonossághoz, illetve az önrendelkezéshez fűződő alapjogokat.